80 behandel vir voedselvergiftigingArgieffoto Ongeveer 80 persone is Dinsdagmiddag vir voedselvergiftiging behandel by ŉ oord naby Ventersburg in die Vrystaat. “Die pasiënte was in die konferensiesaal toe paramedici by die toneel opgedaag het,” het Russel Meiring, woordvoerder van ER24, gesê. “Ongeveer 80 persone het gekla van erge maagpyn en hulle het vomeer.” Paramedici van ER24, die provinsiale nooddienste en ander privaat dienste het die pasiënte op die toneel behandel. “ŉ Provinsiale dokter is met ŉ helikopter ontbied om die paramedici by te staan,” het Meiring bygevoeg. Altesaam 18 pasiënte is na die Bongani-hospitaal in Welkom en Katleho-hospitaal in Virginia geneem vir verdere behandeling. “Die oorsaak van die voorval is nog nie bekend nie. Die voorval word ondersoek,” het hy gesê.